A BIZOTTSÁG 124/2008/EK RENDELETE
(2008. február 12.)
az 1535/2003/EK rendelettől a körte 2007/2008-as gazdasági évi szállítási időszaka tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a feldolgozott gyümölcs- és zöldségtermékek piacának közös szervezéséről szóló, 1996. október 28-i 2201/96/EK tanácsi rendeletre (1) és különösen annak 6. cikkére,
mivel:
(1)
A gyümölcs- és zöldségágazat tekintetében különleges szabályok megállapításáról szóló, 1182/2007/EK tanácsi rendelet (2)2008. január 1-jétől hatályon kívül helyezi a 2201/96/EK rendelet által felállított támogatási rendszert. Mindazonáltal ez a támogatási rendszer az 1182/2007/EK rendelet 55. cikkének (1) bekezdése értelmében alkalmazható marad a 2007/2008-as gazdasági évben minden érintett termékre.
(2)
A feldolgozott gyümölcs- és zöldségtermékek támogatási rendszere tekintetében a 2201/96/EK tanácsi rendelet részletes alkalmazási szabályainak megállapításáról szóló, 2003. augusztus 29-i 1535/2003/EK bizottsági rendelet (3) 3. cikke (2) bekezdésének c) pontja meghatározza, hogy a körte után nyújtott támogatás csak a július 15. és december 15. között a feldolgozóiparnak leszállított körtére vonatkozik.
(3)
Az olasz termelő régiókat 2007 decemberében - a feldolgozóiparnak szánt szállításokat igen intenzív szállítási időszakban akadályozó közlekedési sztrájk következtében - különleges körülmények zavarták meg. Emiatt a termelőknek több munkaidőre volt szükségük a teljes mennyiség leszállításához, ami késedelmet okozott a szállítások ütemezésében.
(4)
Azért, hogy e körülmények a termelőket ne érintsék hátrányosan, célszerű - kivételesen és csak a 2007/2008-as gazdasági évre - eltérni az 1535/2003/EK rendelet 3. cikke (2) bekezdésének c) pontjában meghatározott időpontoktól.
(5)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
Az 1535/2003/EK rendelet 3. cikke (2) bekezdésének c) pontjától eltérően, és csak a 2007/2008-as gazdasági évre vonatkozóan a feldolgozóiparnak 2007. július 15. és 2008. január 15. között leszállított körtére nyújtható támogatás.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. február 12-én.